# בהוטן

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ממלכת בהוטן

דגל | סמל

מוטו לאומי: אין
המנון לאומי: ממלכת דרקון הרעם
יבשת | אסיה
שפה רשמית | דזונקה
עיר בירה | ת'ימפו 28°28′ צפון 89°35′ מזרח
העיר הגדולה ביותר | ת'ימפו
משטר | מונרכיה
ראש המדינה - מלך | מלך גיימי סיינגי וונגצ'וק
הקמה - עצמאות - תאריך | מבריטניה 8 באוגוסט 1949
שטח - סה"כ - % מים | 129 בעולם 47,000 קמ"ר זניח
אוכלוסייה - סה"כ (2005) - צפיפות | 139 בעולם 672,425 (מפקד 2005) 47 אנשים לקמ"ר
תמ"ג - סה"כ (2005) - תמ"ג לנפש | 162 בעולם 2,913 מיליון $ 1,304 $
מטבע | נגולטורם (BTN) רופי הודי (INR)
אזור זמן | UTC + 6
סיומת אינטרנט | bt
קידומת בינלאומית | 975+

ממלכת בהוטן היא ממלכה קטנה והררית בהרי ההימלאיה שבדרום מזרח אסיה בין הודו לסין. כלכלתה המסורתית כוללת בעיקר חקלאות לצריכה עצמית, אבל כיום מדובר רק ב50% מהתל"ג בממלכה, מאז שהפכה ליצרנית חשמל הידראולי. בירת בהוטן והעיר הגדולה ביותר בה היא טימפו.

בהוטן היא אחת המדינות המבודדות ביותר בעולם. תיירות והשפעות זרות מנותבות על ידי הממשלה כך שלא יתערבו בהלך הדת הבודהיסטית הטיבטית בקרב תושבי המדינה. השפה הרשמית היא דזונגקה (פירוש השם: "שפת אנשי הדזונג").
בהוטן מתוארת רבות כשריד האחרון של התרבות הבודהיסטית המסורתית בהימאליה. אנשים אשר לא מאמינים בבודהיזם טענו מספר פעמים כנגד הפרת זכויות אדם. דוגמה לכך נמצאת בגירושם של כ-100,000 תושבים ממוצא נפאלי (אשר לרוב מאמינים בדת ההינדית) מהמדינה לאחר שהפגינו בעד דמוקרטיה במדינה.

ענייני החוץ של בהוטן מנוהלים על ידי הודו.

## [עריכה] מקור השם

מקור שמה של ממלכת בהוטן איננו ברור. מספר היסטוריונים הציעו שיתכן שמדובר בהטייה של המילה בהוטה-אנט (Bhota-ant) משפת הסנסקריט, אשר פירושה "סוף בות". מקור המילה "בות" הוא הטייה של המילה "בודהה", שפירושה בעברית "המתעורר". אפשרות נוספת היא הטייה נוספת מהסנסקריט, הפעם של המילים בהו-אוטטן (Bhu-uttan), שפירושן בעברית "רמות". המדינה השתמשה בשם "בהוטן" החל מסוף המאה ה-19.

שמה המקומי של המדינה, דרוק יול (מבוטא דרו יו) - משמעו "ארץ הדרקון"; בנוסף היא נקראת דרוק טשאנדאן "ארץ דרקון הרעם", כי הרעם אמור להיות קול שאגת הדרקון.

למדינה היו שמות אחרים במהלך ההיסטוריה, כגון: לו מון (Lho Mon) - הארץ החושך הדרומית, לו צנדנג'ונג (Lho Tsendenjong) - ארץ האלגום הדרומית, וכן לומיין קאז'י (Lhomen Khazhi) - ארץ ארבעת הגיחות הדרומית.

## [עריכה] היסטוריה

  ערך מורחב – היסטוריה של בהוטן

כלים, כלי נשק ומבני אבן מספקים הוכחה שבהוטן הייתה מיושבת כבר בסביבות המאה ה-20 לפנה"ס. מספר תאוריות משערות שמדינת לומון (Lhomon "החשיכה הדרומית") או מוניול (Monyul הארץ החשוכה) הייתה קיימת בין המאה ה-5 לפנה"ס למאה ה-6 לספירה. השמות לומון צנדנג'ונג ולומון קאז'י תועדו בכתבים טיבטית והודיים עתיקים.

מפת בהוטן

האירוע המתועד הקדום ביותר בבהוטן היה מעברו של הקדוש הבודהיסטי פאדמאסאמבהאווה (אשר נקרא גם גורו רינפוצ'ה) במאה ה-8. ההיסטוריה הקדומה של בהוטן איננה ברורה, זאת עקב הריסת רוב התיעוד בשריפה בפונאקה, בירתה העתיקה של הממלכה, בשנת 1827. עד למאה ה-10 ההתפתחות הפוליטית של בהוטן הושפעה בעיקר מההיסטוריה הדתית שלה. מספר תת-כתות של בודהיזם צצו וקיבלו את חסותם של האצילים המונוגליים והטיבטים המקומיים. לאחר דעיכת האימפירה המונוגולית במאה ה-14, כתות אלו התחרו זו בזו על עליונות פוליטית ודתית. לבסוף זכתה כת הדרופקה בשלטון הפוליטי והדתי במהלך המאה ה-16.

עד לתחילת המאה ה-17 בהוטן הורכבה ממספר אחוזות פיאודליות יריבות. היא אוחדה לבסוף על ידי המנהיג הצבאי והלאמה הטיבטי שאבדראנג נגאוואנג נאמג'ייאל, אשר נחשב למייסד הממלכה. כדי להגן על הממלכה מפלישות טיבטיות, נאמג'ייאל בנה מספר דזונגים (מבצרים) בלתי חדירים מסביב למדינה והפיץ מנגנון חוקים שעזר להשליט את מרות השלטון הריכוזי על הלורדים המקומיים. לאחר מותו של נאמג'ייאל בשנת 1652, בהוטן הדרדרה לאנרכיה. הטיבטים תקפו את בהוטן בשנת 1710, תוך כדי ניצול התוהו ובוהו בממלכה. הם תקפו שוב בעזרת המונגולים בשנת 1730. שתי ההתקפות סוכלו ושביתת נשק נחתמה בשנת 1759.

במהלך המאה ה-18 בהוטן פלשה וכבשה את ממלכת קוץ' בהאר, אשר שכנה מדרום לה. בשנת 1772 פנתה קוץ' בהאר בבקשת עזרה מהודו, שהייתה תחת השלטון הבריטי באותה תקופה. בריטניה עזרה לקוץ' בהאר להניס את הכובשים הבהוטניים ולבסוף אף לתקוף את בהוטן עצמה בשנת 1774. הסכם שלום נחתם כאשר בהוטן הסכימה לחזור לגבולותיה הקודמים. למרות זאת, השלום היה מתוח והתקלויות-גבול עם הבריטים המשיכו במהלך מאה השנים הבאות. התקלויות אלו הובילו לבסוף למלחמת דואר על השליטה בעמקי הדואר באזור בנגל. לאחר תבוסתה של בהוטן במלחמה נחתם "הסכם סינצ'ולה" בינה לבין הודו הבריטית. כחלק מהפיצויים הושכרו הדוארים לממלכה המאוחדת בתמורה ל-50,000 רופיות. הסכם זה סימן את סוף העוינות בין הודו הבריטית לבהוטן.

לקראת סוף המאה ה-18 מאבקי כוח בין העמקים היריבים פארו וטרונגסה הובילו למלחמת אזרחים בממלכה. בסוף המלחמה עלה לשלטון מושל טרונגסה, אוג'ין וונגצ'וק (Ugyen Wangchuck). מבסיס כוחו במרכז בהוטן וונגצ'וק הביס את יריביו הפוליטיים ואיחד את בהוטן על אף מספר התקוממויות אזרחים שעלו נגדו.

בשנת 1907 אוג'ין וונגצ'וק הוכרז כראש בית המלוכה במדינה. ההחלטה התקבלה פה אחד על ידי אספת נזירים בודהיסטים חשובים, חברי ממשלה וראשי משפחות חשובות. הממשלה הבריטית הכירה במהרה במונרכיה החדשה ובשנת 1910 בהוטן באה תחת ריבונות הכתר הבריטי בתמורה לריבונות פוליטית. לאחר שהודו קיבלה את עצמאותה מהממלכה המאוחדת ב-15 באוגוסט 1947, ניתנה האפשרות לממלכות כמו בהוטן להצטרף להודו. בהוטן בחרה להשאר עצמאית. ב-8 באוגוסט 1949 הכירה הודו בעצמאותה של בהוטן. לאחר מכן בהוטן חתמה על הסכם עם הודו, אשר בעקבותיו החליפה המדינה החדשה את בריטניה כנותנת החסות לממלכה.

לאחר כיבוש טיבט על ידי הצבא הסיני בשנת 1951 בהוטן סגרה את גבולה הצפוני והחלה לחזק את קשריה עם הודו. כדי להוריד את הסיכון שנשקף מסין, בהוטן החלה בתוכנית פיתוח שנתמכה בעיקר על ידי הודו. בשנת 1953 המלך ג'יגמי דורגי וונגצ'וק (Jigme Dorji Wangchuck) יסד את הרשות המחוקקת בממלכה - אספה כללית בת 130 חברים. מטרת הקמת הרשות המחוקקת הייתה לקדם רעיונות דמוקרטיים במדינה ולנסות להרחיקה מהשפעתה של סין הקומוניסטית. מאמצים נוספים מצד דורגי כללו הקמת ועדת מייעצת מלכותית בשנת 1965 וקבינט מדיני בשנת 1968. בהוטן התקבלה כחברה באו"ם ב-1971. ביולי 1972 גיימי סיינגי וונגצ'וק (Jigme Singye Wangchuck) ירש את אביו דורגי לאחר מותו ועלה לכס המלכות בגיל 16.

צווים שהוכרזו בשנות ה-80 על ידי הממשלה, כללו חוקים שמטרתם לשמר את זהותה התרבותית של בהוטן כ"אומה אחת - עם אחד". לדוגמה, כל אזרח בבהוטן מחויב בלבוש בסגנון התרבות הבהוטנית. חוק זה כלל גם את המהגרים מנפאל שגרו באותה התקופה במדינה.

מדיניות זו ספגה ביקורת עזה מפעילים למען זכויות האדם וכן מקהילת המהגרים בממלכה, שטענו כי החוקים האלו נוצרו בכדי לרודפם. מזווית הראייה של הבהוטנים היה זה נסיון לשמר את התרבות הבודהיסטית של הרי ההימאליה. עבור המהגרים הנפאלים בבהוטן, הצווים נראו כנסיון הבהוטנים לשמר את השלטון על ידי אכיפת התרבות הבהוטנית עליהם, זאת על חשבון זכויות האדם, פלורליזם ועקרונות דמוקרטיים.

המתיחות אתנית בין הנפאלים ובהטונים התעצמה עוד יותר בשנות ה-80 המאוחרות, לאחר שהממשלה החלה ביישום חוק האזרחות משנת 1985. חוק זה קבע שרק מהגרים נפאלים בעלי עדות כתובה במסמכים רשמיים המעידה שחיו בבהוטן לפני שנת 1958 יוכלו להיחשב כאזרחים. חוק זה הוביל ליצירת ארגוני מחאה רבים שמחו כי נעשה עוול לתושבים הנפאלים. המחאות הפכו אלימות בשנת 1991 ובעקבותיהן מתו כ-300 אנשים ורבים נעצרו. לאחר מחאות מממשלת נפאל שוחררו רוב האסירים על ידי ממשלת בהוטן. אף על פי כן, לא הושג פתרון למצוקת הנפאלים בבהוטן ולפחות 100,000 מהם עדיין נמצאים במחנות נציבות האו"ם לפליטים בסיקים ובנפאל, לאחר שגורשו מהממלכה.

בשנת 1998 המלך סיינגי החל ברפורמות פוליטיות גדולות. הוא העביר את רוב סמכויותיו לראש הממשלה ותמך בחוק המאפשר הדחת המלך על ידי רוב של 2 שלישים מהאספה הכללית. בתחילת 2005 הוכרזה חוקה חדשה בממלכה, אשר עדיין תלויה בתוצאות משאל עם לאישורה. בחודש דצמבר באותה שנה הכריז המלך גיימי סיינגי וונגצוק שהוא יוותר על כס המלוכה הבהוטני ב-2008. המלך אמר שבנו, נסיך הכתר גיימי ק'יסר נאמג'ייל וונגצ'וק (Jigme Khesar Namgyel Wangchuck), יירש אותו כמלך בהוטן. קבוצת נפאלים, פליטים מבהוטן, ביקרו את ההכרזות האלה כנסיון להסב את תשומת הלב מבעיית הפליטים במדינה.

## [עריכה] גאוגרפיה

  ערך מורחב – גאוגרפיה של בהוטן

שדה בעמק בבהוטן

בצפון בהוטן ישנה רצועה של פסגות הרים קרחוניות, בעלות אקלים קר ביותר בנקודות הגבוהות ביותר. רוב הפסגות בצפון הן בגובה של 7,000 מטרים ויותר. לפי מדידות סיניות מודרניות, הנקודה הקבוהה ביותר היא גאנגק'אר פואנסום (Gangkhar Puensum), בגובה 7,570 מטרים. פסגה זו נחשבת לגבוהה ביותר בעולם אשר פסגתה לא נכבשה עד היום.

ה"הרים השחורים" במרכז בהוטן יוצרים אגן-נהר בין שתי מערכות נהרות גדולות: ה"מו צ'הו (Mo Chhu) והדרנגמה צ'הו (Drangme Chhu). הפסגות בהרים השחורים נעות בגובהן בין 1,500 מטרים ל-2,700 בערך. נהרות שוצפים כרו ערוצים באזורים הנמוכים ברכס זה.

הנהרות הגדולים במדינה הם הטורסה (Torsa), הראיידק (Raidak), הסאנקוש (Sankosh) והמאנאס (Manas). הם תומכים ביערות במחוז המרכזי בבהוטן, אשר מרכיבים את עיקר תעשיית היערות בממלכה. רוב האוכלוסייה מרוכזת באזור הרמות המרכזיות.

בדרום הממלכה נמצאים גבעות שיוואליק (Shiwalik), המכוסות ביערות עצים נשירים, עמקי נהרות עשירים באדמת סחף והרים המתנשאים לגובה בסביבות 1,500 מטרים. הגבעות למרגלות ההר משתפלות למישור הדואר הסובטרופי. רוב הדואר נמצא בהודו, אך 10-15 ק"מ ממנו משתרעים לתוך ממלכת בהוטן.
הדוארים הבהוטנים מתחלקים לשניים: הצפוניים והדורמיים. הצפוניים, אשר גובלים למרגלות הגבעות ההימלאיות, הם שטח טרשי ובעלי אדמה יבשה ונקבובית. הצמחיה באזור זה היא צפופה וישנם בעלי חיים רבים. הדוארים הדרומיים הם בעלי אדמה פוריה יחסית, ערבת סוואנה ענפה, צמחיית ג'ונגל מעורבת ומעיינות.
נהרות שמוצאם בשלג הנמס בהרים עוברים בדוארים ונשפכים לנהר ברהמהפוטרה בהודו.

יותר משני שלישים מבהוטן מכוסים ביערות. האקלים משתנה לפי הגובה מסובטרופיק בדרום לאקלים ממוזג ברמות ועד לאקלים קוטבי עם שלג בכל ימות השנה בצפון. בבהוטן ניתן לזהות 5 עונות שונות: קיץ, מונסון, סתיו, חורף ואביב. גשמי המונסון חזקים יותר במערב בהוטן בעוד שהדרום מאופיין בקיצים חמים ולחים. מרכז ומזרח בהוטן נהנים מאקלים נוח וממוזג עם קיצים חמים וחורפים קרירים.

## [עריכה] פוליטיקה

  ערך מורחב – פוליטיקה של בהוטן

תמונה:Wangchuck-India.jpg
מלך בהוטן, גיימי סיינגי וונגצ'וק

השאלה האם בהוטן היא מדינה ריבונית היא קשה. בהוטן הוכרה על ידי הראג'ה הבריטי כאוטונומיה והוא עזר לביסוס המלוכה במדינה ונתן לה לנהל את ענייניה הפנימיים. על אף זאת, יחסי החוץ וענייני הביטחון נותרו בשליטת הבריטים. בשנת 1949, לאחר עצמאות הודו, בהוטן והודו חתמו על הסכם אשר למעשה המשיך את מערכת היחסים הזו, כאשר הודו תופסת את מקומה של בריטניה. לפי ההסכם, הודו הסכימה לא להתערב בענייניה הפנימיים של בהוטן בעוד זו הסכימה "להישמע ולהתחשב בעצותיה של הודו בכל הקשור ליחסי החוץ". כמו כן, ההסכם ביסס את הסחר החופשי ושיתוף הפעולה בין המדינות.

העומד בראש מדינת בהוטן הוא ה"דרוק גיאלפו" (Druk Gyalpo) - המלך הדרקון. האוחז בתואר כעת הוא גיימי סיינגי וונגצ'וק. למרות שתוארו ניתן בירושה, ניתן להדיחו על ידי רוב בן 2 שלישים בפרלמנט, האספה הכללית (אשר שמה הוא ט'שוגדו - Tshogdu). החברים האספה הכללית מונים 154 ונבחרים כנציגי עיירות (105 נציגים), נציגים דתיים (12 נציגים) ונציגים שנבחרו על ידי המלך (37). כל החברים מכהנים במשך 3 שנים. הבחירות בבהוטן מתבצעות לא באופן אינדוודואלי אלא לפי תאי משפחה - כל משפחה היא בעלת קול אחד ולא כל אזרח.

בשנת 1998 רוב תחומי האחריות של המלך הועברו למועצת השרים, הקבינט המדיני, אשר נקרא לאנג'י שונגצוג (Lhengye Shungtsog). חברי מועצת השרים נבחרים על ידי האספה הכללית מבין חבריה לכהונות בנות 5 שנים. בראש הממשלה עומד ראש הממשלה. תפקיד זה עובר בסבב בין חמשת החברים במועצת השרים שקיבלו את מספר הקולות הרב ביותר. לאחרונה הוכרזה חוקה חדשה שתאפשר, בין השאר, את קיומן של מספר מפלגות בממלכה והפחתת סמכויותיו של המלך. החוקה כפופה לאישור במשאל עם.

המלך מתפקד כבית הדין העליון לערעורים. מלבדו, בית המשפט העליון המלכותי הוא הסמכות השופטת הגבוהה ביותר בממלה. רוב החוקים הבהוטנים מבוססים על מערכת המשפט ההודית והבריטית. מינוי השופטים נעשה על ידי המלך ומשך הכהונה של השופטים הוא כראות עיניו.

## [עריכה] מחוזות

בהוטן מחולקת לארבע אזורים מנהליים, הנקראים דזונגדי (dzongdey). כל דזונגדי מחולק למחוזות, הנקראים דזונגק'אג (dznogkhag). ישנם 20 דזונגק'אג בבהוטן וחלקם אף מחולקים שוב לתת מחוזות הנקראים דאנגק'אג (dungkhag). צורת השלטון המקומית הבסיסית ביותר היא מספר כפרים קטנים וקרובים זה לזה, המהווים גיווג (gewog), ובראשם עומד גופ (gup), אשר נבחר על ידי תושבי הכפרים.

## [עריכה] כלכלה

  ערך מורחב – כלכלת בהוטן

כלכלת בהוטן היא מהקטנות והלא-מפותחות ביותר בעולם. היא מבוססת על חקלאות, תעשיות יער ומכירת חשמל הידראולי להודו. החקלאות מהווה את עיקר המחייה לכ90% מהאוכלוסייה, בעיקר דרך רעיית צאן וגידולים חקלאיים שנועדו לקיום מעבדיהם בלבד. החקלאות מניבה בעיקר אורז, תירס, גידולי שורש, פירות הדר, דגן, מוצרי חלב וביצים. פיסול צלמים דתיים הוא עיסוק שכיח ומכירת פסלים מוזהבים של בודהה ושאר קדושים בודהיסטים לתיירים מביאה גם היא הכנסה.

עקב השטח ההררי והטרשי הקמת תשתיות בסיסיות, כגון כבישים ומסילות רכבת, היא קשה ויקרה. זאת, בנוסף להיות בהוטן מדינה ללא מוצא לים, הקשה על הממלכה הקטנה לסחור היטב במוצריה על ידי ייבוא וייצוא. כעת אין רכבות במדינה, אם כי חברת הרכבות ההודית מתכננת לסלול מסילה לדרום המדינה. מבחינה היסטורית, בהוטן הייתה צומת לדרכי מסחר בין הרמה הטיבטית לתת היבשת ההודית, אבל עקב תנאי השטח הקשים, דרכי ההובלה היו סבלים וחיות משא בלבד - והמסחר הדלדל.

המגזר בתעשייתי הוא מינימלי. רוב מיזמי הפיתוח, כגון בניית כבישים, תלויים, למעשה, בקבלנים הודים. עיקר התוצרת התעשייתית היא בטון, מוצרי עץ, פירות מעובדים, משקאות אלכוהוליים וסידן קרבידי (המשמש לייצור גז אצטילן).

המטבע הבהוטני, הנגולטורם, מוצמד למטבע הרופי ההודי, אשר גם מקובל כמטבע חוקי בממלכה. מס ההכנסה חל על הכנסות שנתיות מעל 100,000 נגולטורם, אך מעט מאוד מגיעים לרמה זו. רמת האינפלציה בבהוטן מוערכת כ-3% בערך, נכון לשנת 2003. התמ"ג בממלכה הוא כ-2,913 מליארד דולרים. ההכנסה השנתית לנפש היא בסביבות 1,400 דולר.

בהוטן מייצאת בעיקר חשמל, הל, גבס, עץ, עבודות מלאכת-יד, בטון, פירות, אבנים יקרות ותבלינים. על אף זאת המדינה מייבאת יותר מאשר היא מייצאת. בין המוצרים המיובאים ניתן למצוא דלק, חומרי סיכה, דגן, מכונות, כלי רכב, בדים ואורז. השותפה העיקרית ליבוא ולייצוא בבהוטן היא הודו.

בתגובה לביקורת בעיתונות על קצב גדילת הכלכלה בבהוטן, ענה המלך כי האושר של אזרחיו חשוב יותר מהתמ"ג. הכרזה זו זוכה להד, בין השאר במחקרו של זוכה פרס נובל דניאל כהנמן, בקשר בין כלכלה משגשגת לאושר התושבים. ההכרזה מסמלת את המחויבות של הממלכה לקיום כלכלה לפי הערכים הבודהיסטים המקובלים בתרבותה.

## [עריכה] דמוגרפיה

  ערך מורחב – דמוגרפיה של בהוטן

אזרח בוהטני

גודל אוכלוסיית בהוטן שוער בעבר כבן מספר מיליונים, אך לאחרונה השלטון הבהוטני פירסם תוצאות מפקד אזרחים רשמי המונה כ-750,000 תושבים. אקטיוויסטים נפאלים טוענים שהנקיבה במספר מצומצם זה היא נסיון למזער את גודל המהגרים הנפאלים במדינה. גרסה אחרת מסבירה את ההבדלים כהכרה בהגזמה באוכלוסייה בשנות ה-70, לאחר שהממשל חשב כי מדינה בת פחות ממליון תושבים לא תתקבל לאו"ם.

צפיפות האוכלוסייה, כ-45 לקמ"ר, מסתירה את העובדה שרוב שטחה של בהוטן איננו ניתן ליישוב במצבה הכלכלי הנוכחי. האוכולוסייה מתרכזת בעיירות, במישורים הדרומיים ובעמקים - שם ניתן לגדל גידולים חקלאיים. יותר ממחצית התושבים חיים ברמות המרכזיות בבהוטן. כ-40% נוספים מתגוררים בדרום ו-10% הנותרים פזורים בהרים הצפוניים ובאדמות המזרח. טימפו, עיר הבירה, בעלת כ-50,000 תושבים.

כמחצית מהאוכלוסייה הם ילידי בהוטן הנקראים נאגלופ והם קרוביהם של השבטים הטיבטיים. הקבוצות האתניות הבולטות הן לוצשאמפה שהיגרו מנפאל והשהרצופ (מאסאם – מחוז צפוני מזרחי של הודו). על אף שהדזונקה היא השפה הרשמית קיימים בכפרים ההררים והמרוחקים ניבים רבים שאת חלקם מדברים רק אנשים ספורים.

הדת הרשמית של בהוטן היא מאהיאנה, פלג של הבודהיזם, אותו מקיימים כשלושה רבעים מהאוכלוסייה. כרבע מהבהוטנים הם הינדים וכמו כן ישנו מיעוט זעיר של מוסלמים.
השפה הרשמית היא דזונגקה, שמקורה בטיבט. הכתב, אשר נקרא בפי הבהוטנים צ'הוקי (Chhokey - שפת דהארמה), הוא זהה לכתב הטיבטי. גם אנגלית מוכרת כשפה רשמית.

אחוז הבערות בבהוטן הוא 57.8%. תוחלת החיים הממוצעת עבור גברים היא 61 שנים ו-64.5 עבור נשים.

## [עריכה] קישורים חיצוניים

מיזמי קרן ויקימדיה |  |
תמונות ומדיה בוויקישיתוף: בהוטן

- אתר מחלקת המדינה של ארצות הברית - זכויות אדם בבהוטן
- דמוגרפיית בהוטן
- מידע כלכלי על בהוטן
- פורטל ממשלת בהוטן
- מחלקת התיירות של בהוטן
- סיפור בוליה המיוחדים והמוזרים של בהוטן באתר קולקט
- בהוטן במפות של גוגל

מדינות אסיה

אוזבקיסטן · איחוד האמירויות הערביות · אינדונזיה · איראן · אפגניסטן · בהוטן · בחריין · בנגלדש · ברוניי · הודו · המלדיביים · הרפובליקה הסינית · הרפובליקה העממית של סין · וייטנאם · טג'יקיסטן · טורקמניסטן · יפן · ירדן · ישראל · כווית · לאוס · לבנון · מונגוליה · מזרח טימור · מיאנמר · מלזיה · נפאל · סוריה · סינגפור · סרי לנקה · עומן · עיראק · ערב הסעודית · פיליפינים · פקיסטן · קוריאה הדרומית · קוריאה הצפונית · קטאר · קירגיזסטן · קמבודיה · תאילנד · תימן |

מקור: http://he.wikipedia.org../../../%D7%91/%D7%94/%D7%95/%D7%91%D7%94%D7%95%D7%98%D7%9F.html

קטגוריות: מדינות העולם | מדינות אסיה | בהוטן

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- العربية
- Български
- বাংলা
- Català
- Česky
- Dansk
- Deutsch
- Eesti
- Español
- Esperanto
- Français
- हिन्दी
- Bahasa Indonesia
- Interlingua
- Latviešu
- Lietuvių
- Bahasa Melayu
- Nederlands
- 日本語
- Norsk (bokmål)
- Plattdüütsch
- Polski
- Português
- Русский
- Slovenščina
- Suomi
- Svenska
- ไทย
- 中文